[pic] | EURÓPSKA KOMISIA | V Bruseli, 20.7.2010 KOM(2010) 400 v konečnom znení SPRÁVA KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania {SEK(2010) 948} SPRÁVA KOMISIEEURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania 1. Úvod Účelom mechanizmu spolupráce a overovania[1] (ďalej len „mechanizmus“) zriadeného pri pristúpení Bulharska k EÚ je pomôcť pri vytváraní nestranného, nezávislého a účinného súdneho a administratívneho systému, ktorý bude okrem iného náležite pripravený na boj proti korupcii a organizovanej trestnej činnosti. Na vytvorenie tohto systému sú potrebné určité zásadné zmeny, ktoré si vyžadujú čas a rozsiahlu politickú podporu naprieč politickým spektrom ako aj v spoločnosti ako takej. Tieto zmeny zároveň predstavujú dôležitú investíciu do budúcnosti Bulharska – účinný administratívny a súdny systém je nevyhnutný pre zdravé verejné financovanie a sociálno-ekonomický rozvoj, ktorý bude stáť na pevných základoch. Zároveň je nevyhnutné umožniť Bulharsku v plnej miere uplatňovať svoju úlohu člena EÚ v oblastiach ako spravodlivosť a vnútorné veci. Táto správa je štvrtou výročnou správou od vytvorenia mechanizmu[2]. V tejto správe Komisia predkladá hodnotenie stavu reformného procesu a navrhuje odporúčania týkajúce sa ďalších krokov potrebných na pokračovanie v nevyhnutných reformách. Komisia zastáva názor, že mechanizmus má význam: - pre Bulharsko, ktorému poskytne objektívne hodnotenie činností a odporúčania týkajúce sa potrebných krokov, - pre ostatné členské krajiny, ktoré môžu sledovať pokrok a poskytovať Bulharsku primeranú podporu. V tohtoročnej správe Komisia poukazuje na intenzívne reformné úsilie, ktoré Bulharsko dosiahlo od predloženia minuloročnej správy Komisie v júli 2009. Nová stratégia reformy súdnictva je dôkazom existencie silnej politickej vôle Bulharska presadiť rozsiahle a trvalé reformy súdnictva. V správe sa zároveň odporúča, aby Bulharsko zlepšilo súdnu prax s cieľom umožniť sudcom, aby mohli konať proaktívnejšie a prejavovať väčší zmysel pre zodpovednosť. 2. Stav Reformného procesu v Bulharsku Dosiahnuté výsledky Od júla 2009 boli v Bulharsku prijaté dôležité reformy v oblasti trestných konaní. Legislatíva na posilnenie postupov v prípade odňatia majetku a zlepšenie ochrany pred konfliktami záujmov je predmetom diskusií. Štrukturálna zložka prokuratúry, ktorá sa zaoberá podvodmi a organizovanou trestnou činnosťou, bola posilnená. Prvý krát od vytvorenia mechanizmu boli dosiahnuté výsledky v aktívnom boji proti organizovanej trestnej činnosti. Vláda v júni prijala ambicióznu a ďalekosiahlu stratégiu, ktorá obsahuje plán komplexnej dlhodobej reformy súdnictva. Vláda sa venuje konzultáciám naliehavých reforiem na zlepšenie efektivity, zodpovednosti a súdržnosti súdneho konania prostredníctvom zmien a doplnení zákona o súdnych systémoch. Veľká snaha o reformy zo strany vlády prináša určité výsledky v rámci súdneho systému. V súvislosti s obvineniami z korupcie v súdnictve v apríli boli prijaté ráznejšie disciplinárne a trestné opatrenia ako v minulosti. Počet obvinení z organizovanej trestnej činnosti vzrástol a v súvislosti s prípadom, ktorý sa týkal rozsiahlej sprenevery finančných prostriedkov z fondov EÚ v apríli a júni, boli prijaté prísne rozsudky, ktoré sa však zatiaľ neuplatňujú. Z analýz Komisie zároveň vyplýva, že v rámci súdnej praxe pretrvávajú významné nedostatky na úrovni prokuratúry a tiež na úrovni súdov. Súdnictvo v Bulharsku nedisponuje dostatočnou iniciatívou a odbornou spôsobilosťou. Komplexné vyšetrovanie preukázalo nedostatočné vedenie a úmysel, súdne konania sú príliš formálne a dlhé a na súde často neuspejú. Analýza Komisie zároveň preukázala pretrvávajúce nedostatky, pokiaľ ide o predchádzanie korupcii a ochranu pred konfliktom záujmov. Nová vnútroštátna stratégia boja proti korupcii, ktorá bola prijatá v novembri 2009, sa ešte nezačala účinne presadzovať. Presadzovanie zákona o konflikte záujmov nie je dostatočne účinné. Nedostatočné uplatňovanie postupov verejného obstarávania je rozšíreným javom. Bulharsko by malo realizovať svoje plány na vytvorenie osobitnej a nezávislej komisie na ochranu pred konfliktom záujmov, zrýchliť uplatňovanie akčného plánu pre vnútroštátnu stratégiu boja proti korupcii a posilniť legislatívu týkajúcu sa otázky odňatia majetku s cieľom posilniť predchádzanie korupcii a konfliktu záujmov. Reforma súdnictva Koncom mája boli prijaté zmeny a doplnenia trestného poriadku, prostredníctvom ktorých Bulharsko realizuje pretrvávajúce odporúčania odborníkov a súdnictva znížiť dôležité procesné obmedzenia s cieľom zlepšiť súdne konania. Okrem niekoľkých výnimiek umožňuje zmenený a doplnený trestný poriadok policajtom svedčiť na súde a ustanovuje ochranu identity svedkov. Na základe súdneho rozhodnutia je odteraz možné prideliť obhajcov s cieľom zabrániť snahe obžalovaných odkladať súdne vypočutie z neopodstatnených dôvodov. Zlepšili sa procesné spôsoby využívania svedeckých výpovedí získaných počas vyšetrovania na súdoch a informácie poskytované úradom OLAF odteraz možno použiť ako dôkaz. Zmeny, ktoré zaviedlo Bulharsko, sú reakciou na niektoré z najčastejších procesných prekážok a môžeme ich preto považovať za významný posun vpred. Bulharsko však musí investovať do zlepšenia súdnej praxe, ak chce dosiahnuť očakávané výhody vyššej flexibility v trestných konaniach, pokiaľ ide o vyšší počet obvinení, kratšie súdne konania a postihy odstrašujúceho charakteru. Hoci podľa zákonov sú sudcovia povinní hájiť spravodlivosť v prípade, že majú podozrenie zo spáchania trestného činu, túto povinnosť len zriedka vykonávajú účinným spôsobom. Komisia v praxi zaznamenala neochotu zo strany prokuratúry začať vyšetrovanie na základe jasných znamení a vykonať komplexné a časovo náročné vyšetrovanie. Napríklad štandardný postup v rámci prokuratúry pri podozrení zo spáchania závažného podvodu, ktorý pozostáva z domovej prehliadky bez predchádzajúceho upozornenia, sa uplatňuje len výnimočne. Táto nedostatočná iniciatíva zo strany prokuratúry je ďalším z nedostatkov zo strany súdov, ktoré v súvislosti s prípustnosťou dôkazov kladú väčší dôraz na dodržiavanie formálnych a stále obmedzujúcich podmienok ako na kvalitu dôkazov. Pokiaľ ide o zodpovednosť súdnictva, nedostatky stále pretrvávajú. Od júla 2009 bulharské súdnictvo čelilo niekoľkým obvineniam z korupcie, obchodovania s mocou a zlého riadenia, ktoré poškodili jeho verejnú reputáciu. Vo svojej predbežnej správe z marca 2010 Komisia trvala na úplnom disciplinárnom a trestnom preverení týchto obvinení. V súvislosti s obvineniami z korupcie v druhej polovici roku 2009, ktoré sa týkali vysoko postavených sudcov, boli prepustení traja sudcovia a bolo udelených 15 ďalších disciplinárnych trestov. Dvaja členovia Najvyššej súdnej rady odstúpili, ale zotrvali vo funkcii sudcov. Disciplinárne konanie voči jednému z nich stále prebieha. Posledný prípad v apríli tohto roku, ktorý sa týkal prevodu cenného pozemku za nižšiu ako trhovú cenu na členov rodiny vysoko postavených sudcov, podnietil Najvyššiu súdnu radu a prokuratúru začať disciplinárne a trestné vyšetrovania voči všetkým sudcom, ktorí do toho boli zapojení. Výsledky vyšetrovania zatiaľ nie sú známe. Bulharsko musí posilniť zodpovednosť súdnictva prostredníctvom prísneho uplatňovania všetkých právnych a disciplinárnych prostriedkov na trestanie korupcie s cieľom chrániť reputáciu súdnictva. Zlepšenie súdnej praxe si vyžaduje komplexné reformy. Tieto reformy sa týkajú zlepšenia učebných osnov právnych odborov a školení, zmien systému hodnotenia s cieľom motivovať sudcov k aktívnemu konaniu a tiež zlepšení v procese výberu a menovania sudcov. Nová stratégia Bulharska v oblasti reformovania súdnictva sa zameriava na rozvoj ľudských zdrojov v rámci súdnictva s cieľom riešiť tieto nedostatky. Vláda sa venuje konzultovaniu návrhov zmien a doplnení zákona o súdnych systémoch, ktoré by zaviedli niektoré dôležité zlepšenia v tejto oblasti. Zmeny a doplnenia zákona o súdnych systémoch by mali viesť k značnému posilneniu úlohy a zodpovednosti Najvyššej súdnej rady. Ak budú zmeny a doplnenia tohto zákona prijaté, Najvyššia súdna rada bude musieť predkladať ročnú analýzu pracovnej záťaže a zároveň bude mať právo zabezpečovať rovnováhu, pokiaľ ide o zamestnancov, a otvárať a zatvárať súdy na základe získaných údajov o pracovnej záťaži. Zmeny a doplnenia zároveň prispejú k zvýšeniu transparentnosti rozhodnutí o menovaní sudcov a zvýšia zodpovednosť sudcov prostredníctvom uplatňovania verejného hlasovania a podrobného zdôvodňovania rozhodnutí a prostredníctvom sústredenia všetkých disciplinárnych právomocí v rámci Najvyššej súdnej rady. Okrem toho budú mať členovia rady výslovný zákaz hlasovať v situáciách, v ktorých by mohlo ísť o konflikt záujmov. Od júla 2009 Najvyššia súdna rada v rámci kontroly naďalej identifikovala nedostatky v súdnej praxi, ktoré boli oznámené vedúcim súdov vo forme odporúčaní a ktoré sa ďalej prešetrujú prostredníctvom následných kontrol. Pravidelné kontroly zo strany inšpektorátu Najvyššej súdnej rady sa týkajú celého bulharského súdneho systému okrem odvolacieho súdu sofijskej oblasti. Spolu s vlastným monitorovaním prípadov na najvyššej úrovni Najvyššia súdna rada teraz disponuje informáciami o nedostatkoch týkajúcich sa štruktúry, disciplíny a postupov. Po prijatí navrhovaných zmien a doplnení zákona o súdnych systémoch by Najvyššia súdna rada mala využiť svoje silnejšie postavenie na začatie iniciatív zameraných na zlepšenie efektivity súdnictva, konzistentnosti súdnej praxe a zodpovednosti sudcov. Komisia bude sledovať pokrok v tejto oblasti a zhodnotí ho v ďalšej správe. Boj proti organizovanej trestnej činnosti Na základe odporúčaní Komisie vytvorilo Bulharsko pod vedením prokuratúry stále spoločné tímy na riešenie prípadov organizovanej trestnej činnosti. Tímy sa skladajú z policajných dôstojníkov, vyšetrujúcich sudcov a zamestnancov Štátnej agentúry pre národnú bezpečnosť (ďalej len „ŠANB“). Tímy sa zatiaľ venujú malému počtu prípadov na najvyššej úrovni, ktoré im boli pridelené na základe dohody medzi generálnym prokurátorom, ministrom vnútra a riaditeľom ŠANB. Je potrebné zvážiť rozšírenie tohto sľubného organizačného usporiadania na všetky prípady organizovanej trestnej činnosti, ako aj zapojenie členov Komisie pre určovanie majetku získaného trestnou činnosťou v skorom štádiu vyšetrovania. Bulharsko takisto zvýšilo úsilie a uskutočnilo niekoľko policajných razií voči skupinám páchajúcim organizovanú trestnú činnosť, hoci bolo v nadväznosti na tieto razie zaznamenaných len málo súdnych konaní. Od júla 2009 môže Bulharsko preukázať zvýšený počet obvinení z organizovanej trestnej činnosti. Na úrovni súdov bol však zaznamenaný len veľmi malý pokrok v súvislosti s dôležitými prípadmi. Doteraz bola veľká väčšina rozsudkov v prípadoch organizovanej trestnej činnosti dosiahnutá prostredníctvom dohody o priznaní viny a zrýchleným konaním, pričom trest niekedy nedosahoval zákonom stanovenú minimálnu hranicu z dôvodu priznania obžalovaného. Bulharské súdnictvo musí preukázať, že v prípadoch závažnej trestnej činnosti je schopné vyniesť aj odstrašujúce tresty. Hoci údaje za rok 2009 ukazujú nepretržite dobré výsledky, pokiaľ ide o zmrazenie a odňatie majetku získaného trestnou činnosťou na základe činnosti Komisie pre určovanie majetku získaného trestnou činnosťou, počet potvrdených súdnych rozsudkov o odňatí majetku zostáva veľmi nízky. Od mája 2009 boli zaznamenané dva konečné rozsudky, dva prípady boli odmietnuté a 206 žiadostí podaných na súd je stále nevyriešených. Keďže zmrazenie a odňatie majetku získaného údajnou trestnou činnosťou predstavuje účinný trest a má dôležitý odstrašujúci účinok v boji proti organizovanej trestnej činnosti, malo by Bulharsko naďalej posilňovať tento účinný nástroj. Boj proti korupcii Bulharsko zvýšilo svoje úsilie v boji proti korupcii na najvyšších miestach. Od júla 2009 bolo zaznamenaných niekoľko obvinení voči dvom poslancom parlamentu, trom bývalým ministrom, trom bývalým námestníkom ministrov a po prvýkrát aj voči úradujúcemu ministrovi. Okrem toho bolo niekoľko vysokopostavených úradníkov a starostov takisto obvinených z korupcie na najvyššej úrovni. Bulharsko posilnilo kapacitu spoločného tímu, ktorý sa zaoberá spreneverou finančných prostriedkov z fondov EÚ. Jeden vysokopostavený úradník bol za korupciu súvisiacu s finančnými prostriedkami z fondov EÚ odsúdený na odňatie slobody, rozsudky boli prijaté aj v dvoch exemplárnych prípadoch sprenevery fondov EÚ a prania špinavých peňazí. Pokiaľ ide o hlavných obžalovaných, boli síce prijaté závažné rozsudky odňatia slobody na 10 a 12 rokov, súd však väzbu nenariadil. Komisia v analýze súdnej praxe v tejto oblasti poukazuje na niekoľko nedostatkov, ktoré treba odstrániť. Pokiaľ ide o vyšetrovanie sprenevery finančných prostriedkov z fondov EÚ, je nevyhnutná komplexná a aktívna stratégia vyšetrovania zo strany prokuratúry. Táto stratégia by mala viesť k systematickému vyšetrovaniu spojitostí medzi súvisiacimi prípadmi, aspektov organizovanej (finančnej) trestnej činnosti a väzieb v rámci podvodných schém na správne orgány. S cieľom posilniť boj proti korupcii na najvyššej úrovni by Bulharsko malo zvážiť väčšiu ochranu svedkov v súlade s osvedčenými postupmi v ďalších členských štátoch. Z údajov, ktoré poskytlo Bulharsko v prvom roku uplatňovania zákona o predchádzaní konfliktom záujmov, ktorý bol prijatý koncom roku 2008, vyplýva, že identifikovaných alebo potrestaných prípadov konfliktov záujmov je stále málo a rovnako nízky je počet podozrení z korupcie, ktoré boli zaslané prokuratúre. Avšak pokiaľ ide o ústrednú štátnu správu, kontroly sú stále častejšie a niekoľko prípadov viedlo k disciplinárnym postihom alebo boli postúpené prokuratúre[3]. Bulharsko by malo čo najskôr posilniť zákon o predchádzaní konfliktom záujmov s cieľom vytvoriť nezávislú ústrednú komisiu, ktorá bude poverená uplatňovaním tohto zákona. V novembri 2009 prijalo Bulharsko vnútroštátnu stratégiu boja proti korupcii a akčný plán jej uplatňovania. V akčnom pláne sa predpokladajú ambiciózne aktivity v oblasti predchádzania korupcii vo verejnom sektore, ktoré počítajú so zahraničnou pomocou. Jeho uplatňovanie sa však ešte nezačalo. Bulharsko dosiaľ nezačalo uskutočňovať odporúčania Komisie, pokiaľ ide o posilnenie inšpektorátov, a nemôže preukázať žiadne výsledky v posilňovaní regionálnych rád v oblasti boja proti korupcii. Uplatňovanie legislatívy v oblasti verejného obstarávania vykazuje v Bulharsku závažné nedostatky. Na základe kontrol vykonaných príslušnými orgánmi Bulharska bola zistená miera nezrovnalostí vo výške 60 % spomedzi všetkých overovaných verejných obstarávaní. Táto miera dosahuje takmer 100 % v prípade veľkých projektov verejnej infraštruktúry, pri ktorých majú orgány povinnosť predbežnej kontroly. Správne a súdne orgány zároveň nie sú schopné účinne chrániť verejné obstarávanie pred konfliktami záujmov. Dôvodom je viacero štrukturálnych a procesných nedostatkov. Schopnosť správnych orgánov poskytovať poradenstvo v oblasti verejného obstarávania a vykonávať kontroly je nedostatočná. Kapacita Verejného úradu pre finančnú kontrolu bola podstatne znížená, v dôsledku čoho úrad vykonával následné kontroly iba v 12 % všetkých verejných obstarávaní v roku 2009. Následné administratívne kontroly okrem toho nedodržiavajú riadne postupy, pokiaľ ide o posúdenie rizík. Zavedenie systému predbežných kontrol by malo pomôcť pri odstraňovaní nedostatkov v týchto postupoch v prípade veľkých štrukturálnych projektov. Agentúra verejného obstarávania však nemá dostatočnú kapacitu na to, aby overovala zákonnosť obstarávaní prostredníctvom predbežných kontrol a kontrolovala, či boli jej odporúčania dodržané. Jednotlivé správne orgány zodpovedné za uplatňovanie rôznych aspektov legislatívy v oblasti verejného obstarávania, poskytovanie poradenstva, navrhovanie legislatívy, sledovanie sťažností a vykonávanie kontrol v oblasti verejných obstarávaní systematicky navzájom nespolupracujú s cieľom zabezpečovať dodržiavanie zákonov. Správne pokuty, ktoré môžu byť uvalené v prípade konfliktu záujmov alebo korupcie, nemajú dostatočný odstrašujúci účinok. Okrem toho vnútorné postupy neumožňujú účinné odhalenie konfliktu záujmov, ktoré by mohlo byť oznámené orgánom činným v trestnom konaní. Je potrebné zabezpečiť systematické sledovanie nedostatkov, pokiaľ ide o disciplinárne alebo trestné sankcie. 3. ZÁVERY Od júla 2009 zintenzívnilo Bulharsko reformné úsilie. Bulharsko prijalo zlepšenia v oblasti trestných konaní a môže preukázať vyšší počet obvinení v prípadoch korupcie na najvyššej úrovni a organizovanej trestnej činnosti. Súdne rozsudky sú však prijaté len vo veľmi málo prípadoch. Je potrebné zlepšiť odborné postupy v rámci polície, prokuratúry a súdov, čo si bude vyžadovať vonkajšiu pomoc. Súdnictvo musí byť iniciatívnejšie a musí preukázať väčší zmysel pre zodpovednosť. Verejné finančné prostriedky musia byť lepšie chránené pred spreneverou a konfliktom záujmov. Nová stratégia Bulharska v oblasti reformy súdnictva, ktorú vláda schválila 23. júna 2010, je dôkazom politického odhodlania reformovať súdnictvo zásadným spôsobom. Stratégia je zameraná na súčasné nedostatky, ktoré by Bulharsko malo riešiť ako prioritu štátneho významu a v spoločnom úsilí na úrovni politík, súdnictva a bulharskej spoločnosti. Úspech si bude vyžadovať vytrvalé odhodlanie zo strany Bulharska, Komisie a ostatných členských štátov. Bulharsko vytvorilo nové partnerstvo s Komisiou a zlepšilo kvalitu predkladania správ o pokrokoch dosiahnutých v rámci mechanizmu. Komisia bude Bulharsko aj naďalej podporovať pri dosahovaní pokroku v rámci mechanizmu a v lete 2011 predloží svoje ďalšie hodnotenie. 4. Odporúčania Vychádzajúc z hodnotenia pokroku Bulharska pri spĺňaní referenčných kritérií stanovených v mechanizme Komisia vyzýva Bulharsko, aby prijalo okamžité opatrenia v týchto oblastiach: Odporúčania týkajúce sa reformy súdnictva Zohľadňujúc mimoriadne odporúčania z júla 2009, predovšetkým pokiaľ ide o požiadavku, aby všetky súdy uverejňovali rozsudky na internete, Komisia vyzýva Bulharsko, aby prijalo okamžité opatrenia s cieľom: 1. Uplatňovať novú stratégiu v oblasti súdnictva zameranú na dosiahnutie zásadnej reformy. Prijať a uplatňovať zmeny zákona o súdnych systémoch, ktorého cieľom je zlepšiť systém odborného vzdelávania, hodnotenia a menovania sudcov a zvýšiť zodpovednosť a efektivitu Najvyššej súdnej rady. Posilniť zodpovednosť súdnictva prostredníctvom prísneho uplatňovania všetkých právnych a disciplinárnych prostriedkov na trestanie korupcie a obchodovania s mocou. 2. Zlepšiť súdnu prax v rámci prokuratúry a súdov prostredníctvom podrobnej analýzy nedostatkov v spolupráci so zahraničnými odborníkmi. Vytvoriť príručky osvedčených postupov, programy odborného vzdelávania a systémy poradenstva týkajúce sa osobitných prípadov a zaviesť systematický dohľad nad riadením súdov a kancelárií prokurátorov. Podporovať špecializované odborné vzdelávania a špecializáciu policajných zložiek, prokurátorov a sudcov s cieľom zvýšiť ich odbornosť a účinnosť pri riešení komplexných prípadov, najmä pokiaľ ide o hospodársku a finančnú trestnú činnosť a organizovanú trestnú činnosť. 3. Pracovať na vytvorení nového trestného poriadku vo svetle novej koncepcie trestnej politiky, ktorú vláda prijala 23. júna 2010 a ktorá prispieva k efektivite súdov prostredníctvom dekriminalizácie zastaraných a drobných priestupkov. Pokračovať v monitorovaní uplatňovania nového občianskeho súdneho a trestného poriadku a zvážiť ďalšie zlepšenia. Vytvoriť agentúru pre zdravotnú inšpekciu s cieľom zlepšiť kvalitu a rýchlosť vydávania zdravotných osvedčení požadovaných súdom. Odporúčania týkajúce sa boja proti organizovanej trestnej činnosti Zohľadňujúc mimoriadne odporúčania z júla 2009, predovšetkým pokiaľ ide o špecializáciu súdnictva, Komisia vyzýva Bulharsko, aby prijalo okamžité opatrenia s cieľom: 4. Posilniť kapacitu spoločných tímov pre prípady organizovanej trestnej činnosti, rozšíriť ich právomoc na všetky prípady organizovanej trestnej činnosti a angažovať Komisiu pre určovanie majetku získaného trestnou činnosťou s cieľom zabezpečiť zmrazenie a odňatie príslušného majetku počas fázy vyšetrovania podľa operatívnych požiadaviek. 5. Reformovať políciu s cieľom vytvoriť kompetentný policajný zbor zameraný na trestnú činnosť, ktorý bude schopný uplatňovať osvedčené postupy ostatných členských štátov. 6. Ďalej posilňovať právne predpisy týkajúce sa odňatia majetku uplatňujúc zásadu „občianskoprávnej konfiškácie bez odsúdenia za trestný čin“ a odporúčania Benátskej komisie Rady Európy, najmä s cieľom zabezpečiť uplatňovanie práva a zároveň dodržiavanie základných práv a slobôd. Zvážiť právo iniciatívy Komisie pre určovanie majetku získaného trestnou činnosťou s cieľom iniciovať konania na zabezpečenie a odňatie majetku, zaviesť pravidlá s cieľom zaistiť v spolupráci s prokuratúrou majetok v ranej fáze vyšetrovania a rozšíriť skupinu príbuzných osôb, aby bolo možné účinnejšie ukončiť trestnú činnosť prostredníctvom odňatia majetku. Odporúčania týkajúce sa boja proti korupcii Zohľadňujúc mimoriadne odporúčania z júla 2009, predovšetkým pokiaľ ide o povýšenie vyšetrovaní ex-officio na obvinenia z korupcie a konfliktu záujmov správnymi orgánmi, ďalšie posilnenie inšpektorátov a regionálnych rád na boj proti korupcii a ochranu informátorov, Komisia vyzýva Bulharsko, aby prijalo okamžité opatrenia s cieľom: 7. Zlepšiť súdnu prax v prípadoch sprenevery a korupcie na najvyšších miestach v súlade s osvedčenými postupmi v ostatných členských štátoch. Uplatňovať komplexnú a aktívnu stratégiu vyšetrovania, v rámci ktorej sa budú systematicky preverovať spojitosti medzi súvisiacimi prípadmi, aspekty organizovanej trestnej činnosti a väzby na správne orgány. S cieľom posilniť boj proti korupcii na najvyššej úrovni by Bulharsko malo prísnejšie uplatňovať právne možnosti týkajúce sa väzby a zlepšiť ochranu svedkov v súlade s osvedčenými postupmi v ostatných členských štátoch. 8. Posilniť zákony v oblasti predchádzania konfliktom záujmov najmä prostredníctvom orgánu s proaktívnym mandátom, ktorý je poverený identifikovaním a udeľovaním pokút v prípade konfliktov záujmov. Urýchliť uplatňovanie akčného plánu na uplatňovanie vnútroštátnej stratégie boja proti korupcii. 9. Nepretržite vykonávať posúdenie rizík, pokiaľ ide o primerané uplatňovanie legislatívy v oblasti verejného obstarávania, cielenú prevenciu a kontrolné činnosti, a to aktívnym spôsobom orientovaným na výsledok. Posilniť kapacitu príslušných správnych orgánov, pokiaľ ide o výkon predbežných a následných kontrol, a posilniť kapacitu ich poradenského centra, kde sa budú môcť obstarávatelia obrátiť so žiadosťou o radu. Zabezpečiť, aby všetky existujúce sankcie z dôvodu porušenia pravidiel verejného obstarávania voči jednotlivcom vrátane disciplinárnych opatrení boli uplatňované v plnej miere, aby mali dostatočný odstrašujúci účinok. 10. Podporiť spoluprácu medzi úradmi verejného obstarávania s cieľom preskupiť verejné obstarávania na účely zdieľania odborných znalostí a dosahovania úspor z rozsahu. Posilniť školenia organizované pre úradníkov príslušných orgánov s cieľom identifikovať konflikty záujmov a iné dôležité nezrovnalosti v postupoch verejného obstarávania a predchádzať im. Vytvoriť a uplatňovať osvedčené postupy systematickej spolupráce medzi príslušnými správnymi orgánmi a súdnymi orgánmi. [1] Rozhodnutie Komisie 2006/929/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Bulharsku na účely osobitných referenčných kritérií v oblastiach reformy súdnictva a boja proti korupcii a organizovanému zločinu (Ú. v. EÚ L 354, 14.12.2006, s. 58). [2] Správa vychádza z informácií, ktoré bulharské orgány predkladajú pravidelne najmä v rámci odpovedí na podrobné dotazníky Komisie. Komisii pri práci pomáhajú odborníci a čerpá z dokumentov a informácií pochádzajúcich z rôznych zdrojov. V sprievodnom pracovnom dokumente útvarov Komisie sa predkladá podrobné hodnotenie pokroku pri plnení referenčných kritérií stanovených na základe rozhodnutia o mechanizme. [3] V období od augusta 2009 do mája 2010 Bulharsko predložilo informácie, že v rámci ústrednej štátnej správy bolo zaznamenaných 185 prípadov v zmysle zákona o predchádzaní a odhalení konfliktu záujmov a vykonaných bolo 198 kontrol. V 33 prípadoch boli uvalené disciplinárne tresty a voči 7 osobám boli vynesené trestné rozsudky.